En 32-årig mand fra Frederikshavn Kommune nægter sig skyldig i politiets anklager om, at han skulle have givet en 15-årig dreng fra lokalområdet i Hørby ved Sæby euforiserende stoffer og have efterladt ham i hjælpeløs tilstand på boldbanerne ved Hørby Stadion natten til lørdag. Drengen blev lørdag fundet død på boldbanerne. Det oplyser anklager ved Nordjyllands Politi Kim Kristensen efter et grundlovforhør, der i dag blev holdt for lukkede døre i Retten i Hjørring. - Jeg kan oplyse, at politiet sigter den 32-årige efter straffelovens paragraf 250, som handler om at efterlade en person i hjælpeløs tilstand. Vi har sigtet ham for at have givet den 15-årige euforiserende stoffer og at have kørt ham til en parkeringsplads ved boldbanerne i Hørby for derefter at forlade den 15-årige - som var i den sigtedes varetægt - i hjælpeløs tilstand, hvorefter den 15-årige døde, siger Kim Kristensen. Anklageren vil ikke oplyse, hvor den 32-årige og den nu afdøde 15-årige dreng opholdt sig, inden den 32-årige kørte drengen til boldbanerne i Hørby. Kim Kristensen oplyser, at den 32-årige er blevet varetægtsfængslet til 24. april, og at den 32-årige nægter sig skyldig og har kæret kendelsen om varetægtsfængsling. I Hørby er beboerne rystede over den tragiske sag. Se indslag:
En 32-årig mand er blevet varetægtsfængslet sigtet for at have efterladt en 15-årig dreng på boldbane i Hørby - drengen blev lørdag fundet død. Den 32-årige nægter sig skyldig.